Придавки што се пишуваат со цртичка

1. Со цртичка се пишуваат сложените придавки образувани од две придавки што се во рамноправен однос: македонско-бугарски (односи), македонско-грчка (граница), француско-македонски (речник); Полошко-кумановска (православна епархија); воспитно-образовен (процес), извозно-увозно (претпријатие), казнено-поправен (дом), културно-историски (контекст), наставно-научна (дејност), научно-технолошки (развој), политичко-економски (проблеми), природно-математички (факултет) итн.

Примери:

Во пресрет на преговарачката рамка во фокусот се македонско-бугарските односи.

Воспитно–образовниот процес во смисла на овој закон ја опфаќа наставата и другите облици на организирана работа со учениците.

Започна со работа новиот Казнено-поправен дом Штип.

Народна Република Кина во текот на изминатата година се задржа на светскиот врв со достигнувањата во различни сфери на научно-технолошкиот развој.

2. Сложените придавки што означуваат комбинација од различни бои: жолто-зелен, сино-зелен, црно-бел, црвено-црн, црно-жолт, сино-бело-црвен.

Примери:

Тешко е да се даде црно-бела оценка за изборите затоа што тие претставуваат комплексен процес.

Во случај оригиналната верзија на документот да е во боја, неговата фотокопија или црно-бела варијанта треба да бидат јасни и разбирливи.

Заштитната ограда кај пешачките премини, се изработува од железни профили со дијаметар од 10 см, во висина од најмалку 1 м, широчина 1,5 метри, а се бојадисува со црвено-жолти ленти во ширина од 25 сантиметри.

3. Сложените придавки на кои првиот дел им е број претставен со бројка: 4-собен (стан), 7-дневен (одмор), 44-годишен (човек), 9-месечно (отсуство), 5-вековно (ропство), 100-процентна (шанса), 400-киловатен (далновод), 24-каратно (злато), 65-годишна (возраст) итн.

Примери:

Работникот има право на 3-месечно неплатено отсуство од работа.

Украдени се повеќе парчиња накит од 24-каратно злато.

Забрането е купување алкохол и цигари од лица помали од 18-годишна возраст.